b'\n_START_ARTICLE_\nPhantasmagoria\n_START_SECTION_\nPovijest\n_START_PARAGRAPH_\nInspiracija za ime na\xc4\x91ena je u istoimenom albumu sastava The Damned. Phantasmagoria je za svoj simbol odabrala pentagram. Obilje\xc5\xbeeni kao mra\xc4\x8dan i provokativan sastav te \xc4\x8desto uspore\xc4\x91ivani s nekim svjetski poznatim sastavima poput The Sisters Of Mercy,Killing Joke, The Fields Of Nephilim i drugima,  Phantasmagoria je ubrzo dobila kultni status na hrvatskoj underground sceni. Prvi singl "Alex" 1988. do\xc5\xa1ao je ravno na 1. mjesto alter ljestvica \xc4\x8dime je uslijedila pozitivna reakcija medija. Sljede\xc4\x87i singlovi "Poziv u raj" i "Ja gledam svojim o\xc4\x8dima" 1989. nastavili su taj uspjeh. 1990. godine Phantasmagoria je nastupila na posljednjem "YURM-u", festivalu najboljih novih jugoslavenskih sastava, gdje dobiva od glazbenih kriti\xc4\x8dara naslov najboljeg novog alternativnog banda. _NEWLINE_Prvi Phantasmagorijin video spot za pjesmu "Better World" 1991. do\xc5\xa1ao je na 1. mjesto ljestvice nacionalne televizije u emisiji "Hit depo" a sljede\xc4\x87i video "Isolated" 1992. je odabran kao jedan od deset najboljih video uradaka u Hrvatskoj u emisiji \xe2\x80\x9eHit Depo\xe2\x80\x9c za 1993. godinu. U televizijskoj emisiji \xe2\x80\x9eIzvan struje\xe2\x80\x9c Phantasmagoria je 1993. izabrana za jedan od najboljih alternativnih sastava u Hrvatskoj uz KUD Idijote i Overflow. Me\xc4\x91utim njihov kultni status rezultirao je i lo\xc5\xa1im publicitetom od strane Katoli\xc4\x8dke Crkve koji je eskalirao do konstantnih napada u slu\xc5\xbebenim crkvenim novinama , pa \xc4\x8dak i trganjem postera sa zidova zbog upotrebe pentagrama kao za\xc5\xa1titnog znaka i \xc5\xa1tovanje filozofije i nauke Aliestera Crowelya. Iako je rat u Hrvatskoj ozbiljno na\xc5\xa1tetio cjelokupnoj hrvatskoj glazbenoj sceni pa tako i Phantasmagoriji, Phantasmagoria nikada nije prestala nastupati u\xc5\xbeivo, pa \xc4\x8dak i u ratnim zonama i na mnogim anti-ratnim festivalima.\n_START_SECTION_\nNastupi\n_START_PARAGRAPH_\nPhantasmagoria je dva puta nastupila i na najve\xc4\x87em Gothic festivalu u svijetu, "Wave & Gothic Treffen" u Leipzigu, "Dark Nation Days" u Be\xc4\x8du,turneji po \xc4\x8ce\xc5\xa1koj i Slova\xc4\x8dkoj,"Viva La Pola!" festivalu u Puli, na "Exit" festivalu u Novom Sadu, "Metalcamp" festivalu u Tolminu, svirali su sa sastavima kao \xc5\xa1to su The Young Gods, Mizar (2 turneje),New Model Army,Let 3,  Iggy Pop, Borghesia, Christian Death (\xc4\x8detiri puta), Kismet,Clan Of Xymox, Theatres Des Vampires, Diva Destruction, Mortiis, In Extremo, Charon, Deathstars, Type O Negative, The Mission, The 69 Eyes, Paradise Lost, Moonspell...'